Vermeende plaasaanvallers opgespoorFoto bloot ter illustrasie. (Argieffoto: Nico Strydom/Maroela Media) Twee vermeende plaasaanvallers is in hegtenis geneem nadat ŉ bejaarde vrou vroeër vandeesweek op ŉ plaas in die Harrismith-omgewing in die Vrystaat oorval en besteel is. Kapt. Alfons Kokonyana, ŉ speurder van die provinsiale georganiseerde misdaadeenheid in Phuthaditjhaba, het Donderdag saam met die polisie in Harrismith twee mans digby die plaas vasgetrek. Ao. Mmako Mophiring, polisiewoordvoerder, het vroeër aan Maroela Media vertel dat ŉ man die 77-jarige vrou Dinsdag laatmiddag buite haar slaapkamer gekonfronteer het. Met ŉ mes het hy vuurwapens en kontant geëis, drankbottels gebuit en op die vlug geslaan sonder om die vrou te beseer. “Die twee verdagtes, albei 22 jaar oud, is in die besit van ŉ mes en drank gevind, asook ŉ sak en beursie wat aan die slagoffer behoort,” sê Mophiring. Hulle is van huisroof en die besit van ŉ gevaarlike wapen aangekla en sal na verwagting Vrydag in die Harrismith-landdroshof verskyn. Die provinsiale polisiekommissaris van die Vrystaat, lt.genl. Baile Motswenyane, het die betrokke lede se toewyding tot die saak geloof. “Ek waarborg dat geen steen onaangeroer gelaat sal word in enige van hierdie sake nie, sodat geregtigheid altyd sal seëvier,” sê sy. Die vier mans wat vroeër die week twee sekuriteitswagte in dié gebied oorrompel en ŉ aantal toerusting gebuit het, is egter nog nie opgespoor nie. Die ondersoek hierna duur voort.